Απόφαση του Συμβουλίου

της 12ης Ιουλίου 2002

με την οποία εξουσιοδοτείται η Ελληνική Δημοκρατία να εφαρμόσει μέτρο παρέκκλισης από τα άρθρα 2 και 28α της 6ης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(2002/736/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία του Συμβουλίου 77/388/ΕΟΚ της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 27,

την πρόταση της Επιτροπής,

Εκτιμώντας τα ακόλουθα:

(1) Με επιστολή που καταχωρήθηκε στις 15 Νοεμβρίου 2001 στη Γενική Γραμματεία της Επιτροπής, η ελληνική κυβέρνηση ζήτησε την εξουσιοδότηση να θεσπίσει ειδικό καθεστώς φορολόγησης του τομέα των ανακυκλώσιμων απορριμμάτων.

(2) Τα άλλα κράτη μέλη ενημερώθηκαν για την αίτηση αυτή στις 22 Νοεμβρίου 2001.

(3) Η υπό εξέταση παρέκκλιση αφορά την απαλλαγή από το φόρο των παραδόσεων και των ενδοκοινοτικών αποκτήσεων ανακυκλώσιμων υλικών όπως παλαιοσίδηρος, υπολείμματα σιδήρου και χάλυβα, γυαλί, χαρτί ή χαρτόνι για τους υποκείμενους στο φόρο οι οποίοι, κατά το προηγούμενο έτος, πώλησαν τα προϊόντα αυτά για ποσό που δεν υπερβαίνει τα 900000 ευρώ. Επίσης, αφορά την απαλλαγή από τον φόρο των παραδόσεων και των ενδοκοινοτικών αποκτήσεων υπολειμμάτων μη σιδηρούχων μετάλλων, ανεξαρτήτως του ακαθαρίστου κύκλου εργασιών του υποκείμενου στο φόρο.

(4) Είναι δυνατόν να επιτραπεί στους υποκείμενους στο φόρο, οι πράξεις των οποίων εμπίπτουν στο πεδίο εφαρμογής των απαλλαγών που προβλέπονται από το ειδικό καθεστώς, να μην υπαγάγουν τις πράξεις αυτές στο καθεστώς αυτό, σύμφωνα με τους όρους που προβλέπει η Ελληνική Δημοκρατία.

(5) Το ειδικό καθεστώς συνιστά αποτελεσματικό μέτρο καταπολέμησης της απάτης σε έναν τομέα όπου η είσπραξη του ΦΠΑ είναι ιδιαίτερα δύσκολη λόγω των δυσχερειών εντοπισμού και ελέγχου των δραστηριοτήτων που ασκούνται στον τομέα αυτόν.

(6) Το ειδικό καθεστώς πληροί επομένως τους όρους του άρθρου 27 της οδηγίας 77/388/ΕΟΚ.

(7) Στην ανακοίνωση της 7ης Ιουνίου 2000, η Επιτροπή παρουσίασε στρατηγική που αποβλέπει στη βελτίωση της λειτουργίας του συστήματος ΦΠΑ βραχυπρόθεσμα, συμπεριλαμβανομένου και του εξορθολογισμού του μεγάλου αριθμού των παρεκκλίσεων που ισχύουν σήμερα. Εντούτοις, σε ορισμένες περιπτώσεις, ο εξορθολογισμός αυτός θα μπορούσε να περιλαμβάνει την επέκταση σε όλα τα κράτη μέλη ιδιαίτερα αποτελεσματικών παρεκκλίσεων.

(8) Κατά συνέπεια, ενδείκνυται να χορηγηθεί η εξουσιοδότηση μέχρι τις 31 Δεκεμβρίου 2003, επιτρέποντας έτσι την αξιολόγηση της συμβατότητας του εν λόγω μέτρου με τη γενική προσέγγιση του συστήματος ΦΠΑ, και ειδικότερα τον εξορθολογισμό των παρεκκλίσεων.

(9) Η παρέκκλιση δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από τον ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση της οδηγίας 77/388/ΕΟΚ, η Ελληνική Δημοκρατία εξουσιοδοτείται, μέχρι τις 31 Δεκεμβρίου 2003, να εφαρμόσει ειδικό καθεστώς φορολόγησης του τομέα των ανακυκλώσιμων απορριμμάτων (εφεξής "ειδικό καθεστώς").

Άρθρο 2

Κατά παρέκκλιση του άρθρου 2 της οδηγίας 77/388/ΕΟΚ, απαλλάσσονται από τον ΦΠΑ:

α) οι παραδόσεις ανακυκλώσιμων απορριμμάτων, όπως παλαιοσίδηρος, υπολείμματα σιδήρου και χάλυβα, γυαλί, χαρτί και χαρτόνι, οι οποίες πραγματοποιούνται από επιχειρήσεις, των οποίων ο ετήσιος κύκλος εργασιών δεν υπερβαίνει τα 900000 ευρώ·

β) οι παραδόσεις μη σιδηρούχων μετάλλων.

Άρθρο 3

Κατά παρέκκλιση του άρθρου 28α παράγραφος 1 στοιχείο α) της οδηγίας 77/388/ΕΟΚ, απαλλάσσονται από τον ΦΠΑ:

α) οι ενδοκοινοτικές αποκτήσεις ανακυκλώσιμων απορριμμάτων, όπως παλαιοσίδηρος, υπολείμματα σιδήρου και χάλυβα, γυαλί, χαρτί και χαρτόνι, οι οποίες πραγματοποιούνται από επιχειρήσεις, των οποίων ο κύκλος εργασιών δεν υπερβαίνει τα 900000 ευρώ·

β) οι ενδοκοινοτικές αποκτήσεις μη σιδηρούχων μετάλλων.

Άρθρο 4

Για τον υπολογισμό του ανωτάτου ορίου των 900000 ευρώ, σύμφωνα με τα άρθρα 2 και 3, ο κύκλος εργασιών για τα μη σιδηρούχα μέταλλα μπορεί να μη λαμβάνεται υπόψη.

Άρθρο 5

Η Ελληνική Δημοκρατία επιτρέπει στους υποκείμενους στο φόρο που το ζητούν, να μην εφαρμόζουν το ειδικό καθεστώς στις παραδόσεις και ενδοκοινοτικές αποκτήσεις, υπό όρους δια των οποίων εξασφαλίζεται η σωστή εκπλήρωση των υποχρεώσεων του υποκείμενου στον φόρο από πλευράς ΦΠΑ.

Άρθρο 6

Η παρούσα απόφαση απευθύνεται στην Ελληνική Δημοκρατία.

Βρυξέλλες, 12 Ιουλίου 2002.

Για το Συμβούλιο

Ο Πρόεδρος

T. Pedersen

(1) ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2001/4/ΕΚ (ΕΕ L 22 της 24.1.2001, σ. 41).